Id-Deċiżjoni tal-Kummissjoni
tat-23 ta' Diċembru 2003
dwar il-preskrizzjonijiet tekniċi għall-implimentazzjoni ta' l-Artikolu 3 tad-Direttiva 2003/102/KE tal-Parlament Ewropew u tal-Kunsill li għandha x'taqsam mal-protezzjoni ta' pedestrijani u utenti oħra vulnerabbli tat-triq qabel u fil-każ ta' ħabta ma' vettura bil-mutur u li temenda d-Direttiva 70/156/KEE.
(mgħarrfa taħt dokument nru Ċ(2003) 5041)
(Test b'relevanza għaż-ŻEE)
(2004/90/KE)
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat id-Direttiva 2003/102/KE tal-Parlament Ewropew u tal-Kunsill li għandha x'taqsam mal-protezzjoni ta' pedestrijani u utenti oħra vulnerabbli tat-triq qabel u fil-każ ta' ħabta ma' vettura bil-mutur u li temenda d-Direttiva 70/156/KEE [1], u partikolarment l-Artikolu 3 tiegħu,
Billi:
(1) Id-Direttiva 2003/102/KE tiddikjara l-ħtiġijiet bażiċi fil-forma ta' testijiet u valuri ta' limitu għall-approvazzjoni Komunitarja tat-tip ta' vetturi bil-mutur rigward protezzjoni tal-pedestrijani.
(2) Skond dik id-Direttiva, bil-ħsieb li tiġi żgurata l-applikazzjoni uniformi tagħha mill-awtoritajiet kompetenti ta' l-Istati Membri, il-preskrizzjonijiet tekniċi meħtieġa biex jitwettqu t-testijiet preskritti fit-taqsima 3.1 jew 3.2 ta' l-Anness I ma' dik id-Direttiva għandhom jiġu speċifikati.
(3) Dawk it-testijiet huma bażati fuq ix-xogħol xjentifiku mwettaq mill-European Enhanced Vehicle Committee (EEVC); billi l-preskrizzjonijiet tekniċi biex jitwettqu għandhom jiġu bażati wkoll fuq ir-rakkomandazzjonijiet mill-EEVC.
ADOTTAT DIN ID-DEĊIŻJONI:
Artikolu 1
Il-preskrizzjonijiet tekniċi meħtieġa biex jitwettqu t-testijiet speċifikati f'taqsima 3.1 u taqsima 3.2 ta' l-Anness I mad-Direttiva 2003/102/KE huma preskritti fl-Anness ma' din id-Deċiżjoni.
Artikolu 2
Din id-Deċiżjoni għandha tgħodd mill-1 ta' Jannar 2004.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fit-23 ta' Diċembru 2003.